སྤྱིར་སྨན་ཞེས་པ་ནི་རྗེ་གཡུ་ཐོག་གསར་མ་ཡོན་ཏན་མགོན་པོས།སྨན་ནི་རྫས་གང་ཞིག་ནད་སེལ་བའི་མཆོག་ཏུ་གྱུར་ཅིང་།ཁོང་དུ་བཏང་བས་ཚེ་སྲོག་ལ་ཕན་པ་དེ་ལ་སྨན་ཞེས་བྱའོ།།ཞེས་གསུངས་པ་དང་།སྐབས་སུ་གོ་བར་བྱ་བ་ནི་ནད་གསོ་བའི་གཉེན་པོ་ཁོ་ན་མ་ཡིན་པར་ནད་མེད་པའི་མིས་བསྟེན་ན་ནད་མི་འབྱུང་བ་སྔོན་འགོག་བྱེད་པ་དང་ཡང་ན་འབྱུང་ཁམས་ཀྱི་སྟོབས་མི་བྲི་བར་དར་མའི་རང་སྟོབས་དང་དབང་བོའི་བྱེད་ནུས་སོགས་བསྲུང་འཛིན་བྱེད་ཐུབ་པའི་སྨན་གྱི་རིགས་རྣམས་གཙོ་བོར་བཀོད་ཡོད་པ་ཤེས་དགོས།དཔལ་ལྡན་རྒྱུད་བཞིའི་མཇུག་དོན་གྱི་ལེའུ་ལས།ནད་དང་ནད་མེད་བྱ་བ་ཧྲིལ་གྱིས་དྲིལ།།ནད་མེད་དོན་དུ་རྒྱུན་སྤྱོད་དུས་སྤྱོད་དང་།།བཅུད་ལེན་རོ་ཙ་བཞི་རུ་ཤེས་པར་གྱིས།།ཟས་དང་སྨན་གཉིས་ཐུན་མོང་སྤྱི་རུ་སྦྱོར།ཞེས་གསུངས་པ་ལྟར་སྐབས་འདིར་བསྟེན་པའི་སྨན་ནི་འབའ་སམ་སྨན་མར་དང་དབང་ལག་སྨན་མར།ད་ལིས་སྨན་མར་དང་མཁལ་གསོ་སྨན་མར་ལ་སོགས་སྨན་མར་གྱི་རིགས་དང་།ད་དུང་རོ་ཙའི་སྨན་སྦྱོར་ཉེར་ལྔ་དང་ཞོར་དུ་གྲུབ་ཐོབ་རིལ་དཀར་དང་ཟླ་ཤེལ་བདུད་རྩི་མ་ལ་སོགས་ཚེ་རིང་བཅུད་ལེན་གྱི་ནུས་པ་དང་ལྡན་པ་རྣམས་བསྟེན་དགོས་ཏེ།བསྟེན་ཐབས་ནི་མི་སོ་སོའི་རང་བཞིན་དང་།ཟུངས་སྟོབས།མེ་དྲོད་བཟང་ངན་བཅས་ལ་གཞིག་ནས་བསྟེན་དགོས་རྒྱུ་རེད།།